### NN 148/2025 (5.12.2025.), Pravilnik o stipendiranju studenata – pripadnika hrvatskog naroda izvan Republike Hrvatske

Središnji državni ured za hrvate izvan Republike Hrvatske

2197

Na temelju članka 38. Zakona o sustavu državne uprave (»Narodne novine«, broj 66/19. i 155/23.), članka 33. Zakona o odnosima Republike Hrvatske s Hrvatima izvan Republike Hrvatske (»Narodne novine«, broj 124/11., 16/12. i 98/25.) te članka 17. Uredbe o unutarnjem ustrojstvu Središnjeg državnog ureda za Hrvate izvan Republike Hrvatske (»Narodne novine«, broj 72/24.), državni tajnik donosi

PRAVILNIK

O STIPENDIRANJU STUDENATA – PRIPADNIKA HRVATSKOG NARODA IZVAN REPUBLIKE HRVATSKE

OPĆE ODREDBE

Članak 1.

Ovim pravilnikom utvrđuju se opći uvjeti, postupak i kriteriji za dodjelu stipendije Središnjeg državnog ureda za Hrvate izvan Republike Hrvatske studentima – pripadnicima hrvatskog naroda izvan Republike Hrvatske (u daljnjem tekstu: stipendija).

Izrazi koji se koriste u ovom pravilniku, a imaju rodno značenje, odnose se jednako na muški i ženski rod.

Članak 2.

Pravo na stipendiju Središnjeg državnog ureda za Hrvate izvan Republike Hrvatske (u daljnjem tekstu: Ured) imaju redoviti studenti, koji su upisani na:

– visoka učilišta u Republici Hrvatskoj i koji su pripadnici hrvatskog naroda u Bosni i Hercegovini s prebivalištem u Bosni i Hercegovini, pripadnici hrvatske nacionalne manjine u 12 europskih država s prebivalištem u tim državama i pripadnici hrvatskog iseljeništva s prebivalištem u inozemstvu, upisani na sveučilišne prijediplomske i diplomske studije, sveučilišne integrirane prijediplomske i diplomske studije, stručne kratke studije, stručne prijediplomske i diplomske studije

– javna visoka učilišta izvan Republike Hrvatske u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji, i koji su pripadnici hrvatskog naroda u Bosni i Hercegovini s prebivalištem u Bosni i Hercegovini i pripadnici hrvatske nacionalne manjine u gore navedene četiri države s prebivalištem u tim državama, upisani na sveučilišne prijediplomske i diplomske studije, sveučilišne integrirane prijediplomske i diplomske studije, stručne kratke studije, stručne prijediplomske i diplomske studije pod uvjetima određenim ovim pravilnikom (u daljnjem tekstu: studenti).

UVJETI ZA DODJELU STIPENDIJE

Članak 3.

Za dodjelu stipendije Ureda, mogu se natjecati studenti iz članka 2. ovog pravilnika koji ispunjavaju sljedeće opće uvjete:

• Studenti koji studiraju u Republici Hrvatskoj:

– da su pripadnici hrvatskog naroda u Bosni i Hercegovini, pripadnici hrvatske nacionalne manjine u 12 europskih država i pripadnici hrvatskog iseljeništva u inozemstvu, s prebivalištem u tim državama

– da imaju status redovitog studenta na visokom učilištu u Republici Hrvatskoj

• Studenti koji studiraju u Bosni i Hercegovini, Crnoj Gori, Republici Kosovo, Republici Sjevernoj Makedoniji i Republici Srbiji:

– da su pripadnici hrvatskog naroda u Bosni i Hercegovini ili pripadnici hrvatske nacionalne manjine u Crnoj Gori, Republici Kosovo, Republici Sjevernoj Makedoniji ili Republici Srbiji s prebivalištem u tim državama

– da imaju status redovitog studenta na javnom visokom učilištu u državi prebivališta.

Članak 4.

Za dodjelu stipendije Ureda ne mogu se natjecati studenti iz članka 2. ovog pravilnika:

– koji imaju upisano mirovanje studentskih obveza u akademskoj godini za koju se dodjeljuje stipendija

– koji su upisali godinu kao razliku između dva studija tijekom svog studija

– koji su imali ponavljanje godine tijekom studija

– koji su dva puta mijenjali i stoga tri puta upisivali studij na istoj razini u redovitom statusu

– koji nisu u roku završili studijski program, odnosno koji su upisani na apsolventsku godinu

– koji su upisali istu godinu studija za koju im je već dodijeljena stipendija Ureda.

PROVEDBA NATJEČAJA

Članak 5.

Na temelju odredbi ovog pravilnika, sukladno sredstvima osiguranim u Državnom proračunu Republike Hrvatske, čelnik Ureda raspisuje javni natječaj za dodjelu stipendija studentima – pripadnicima hrvatskog naroda izvan Republike Hrvatske (u daljnjem tekstu: natječaj) do 31. prosinca kalendarske godine za tekuću akademsku godinu.

Stipendija se dodjeljuje na temelju provedenog javnog natječaja.

Natječaj za dodjelu stipendija provodi Povjerenstvo za provedbu javnog natječaja za dodjelu stipendija studentima – pripadnicima hrvatskog naroda izvan Republike Hrvatske (u daljnjem tekstu: Povjerenstvo).

Povjerenstvo iz stavka 3. ovoga članka ima sedam članova, od kojih je jedan član predstavnik studenata na prijedlog Hrvatskog studentskog zbora, jedan predstavnik Ministarstva znanosti, obrazovanja i mladih, jedan predstavnik Agencije za znanost i visoko obrazovanje te četiri predstavnika Ureda. Članovi Povjerenstva između sebe biraju predsjednika i zamjenika predsjednika. Povjerenstvo radi na sjednicama koje saziva i njima rukovodi predsjednik Povjerenstva, a u slučaju njegove odsutnosti, odnosno spriječenosti, njegov zamjenik. Sjednica Povjerenstva može se održati ako joj je nazočna većina od ukupnog broja članova. Povjerenstvo odlučuje većinom glasova od ukupnog broja nazočnih članova. O radu Povjerenstva vodi se zapisnik. Stručne i administrativne poslove za Povjerenstvo obavljaju nadležne ustrojstvene jedinice Ureda.

Tekst Natječaja objavljuje se na mrežnim stranicama Ureda te sadrži:

– broj stipendija, razdoblje i mjesečni iznos stipendije

– trajanje natječaja

– opće uvjete i kriterije za dodjelu stipendije

– dokumentaciju koju je potrebno priložiti prijavi

– način, adresu i rok za podnošenje prijava

– prava i obveze stipendista

– rok u kojem će biti objavljeni rezultati

– druge potrebne podatke.

IZNOS STIPENDIJE

Članak 6.

Ured raspolaže sredstvima koja su namijenjena stipendiranju studenata iz članka 2. ovoga pravilnika, a osiguravaju se u Državnom proračunu Republike Hrvatske.

Broj stipendija za svaku pojedinu kategoriju iz članka 3. i njihov mjesečni iznos za svaku godinu natječajem utvrđuje čelnik Ureda, sukladno raspoloživim financijskim sredstvima za tu namjenu.

Ukoliko se unutar pojedine kategorije ne bi mogao dodijeliti utvrđeni broj stipendija, čelnik Ureda na prijedlog Povjerenstva zadržava pravo preraspodjele planiranog broja stipendija u skladu s brojem pristiglih prijava za pojedinu kategoriju studenata koji studiraju u Republici Hrvatskoj i izvan Republike Hrvatske.

Stipendija se dodjeljuje studentima za jednu akademsku godinu jednokratno, odnosno za razdoblje od 10 mjeseci koje natječajem utvrđuje čelnik Ureda.

UTVRĐIVANJE RANG-LISTE STUDENATA I POSTUPAK BODOVANJA

Članak 7.

Stipendije Ureda dodjeljuju se prema sljedećim rang-listama za svaku pojedinu kategoriju studenata iz članka 3. ovog pravilnika:

Za studij u Republici Hrvatskoj:

– rang-lista studenata – pripadnika hrvatskog iseljeništva

– rang-lista studenata – pripadnika hrvatske nacionalne manjine

– rang-lista studenata – pripadnika hrvatskog naroda u Bosni i Hercegovini

Za studij u Bosni i Hercegovini:

– rang-lista studenata – pripadnika hrvatskog naroda u Bosni i Hercegovini

Za studij u Crnoj Gori:

– rang-lista studenata – pripadnika hrvatske nacionalne manjine u Crnoj Gori

Za studij u Republici Kosovo:

– rang-lista studenata – pripadnika hrvatske nacionalne manjine u Republici Kosovo

Za studij u Republici Sjevernoj Makedoniji:

– rang-lista studenata – pripadnika hrvatske nacionalne manjine u Republici Sjevernoj Makedoniji

Za studij u Republici Srbiji:

– rang-lista studenata – pripadnika hrvatske nacionalne manjine u Republici Srbiji.

Stipendija se dodjeljuje na temelju bodova ostvarenih prema kriterijima:

– općeg uspjeha studenta u školovanju, odnosno studiju

– socijalno-materijalnog statusa studenta.

Članak 8.

Opći uspjeh u školovanju, odnosno studiju, boduje se na sljedeći način:

|  |  |
| --- | --- |
| Uspjeh u školovanju za studente prve godine sveučilišnog ili stručnog prijediplomskog, sveučilišnog integriranog prijediplomskog i diplomskog ili stručnog kratkog studija, utvrđuje se prosječnom ocjenom (aritmetički prosjek) svih predmeta završnog razreda u završnoj godini srednjoškolskog obrazovanja, zaokruženom na dvije decimale (studenti 1. godine studija) | Bodovi |
| ocjena\* |  |
| 3,50 – 4,09  4,10 – 4,49  4,50 – 4,79  4,80 – 5,00 | 15  20  25  30 |

\*ocjene pripadnika hrvatskog naroda iz inozemstva izjednačit će se po sustavu ocjenjivanja Republike Hrvatske

|  |  |
| --- | --- |
| Uspjeh na studiju za studente drugih i viših godina studija, utvrđuje se prosječnom ocjenom (aritmetički prosjek) svih ispita prethodno završene godine studija, zaokruženom na dvije decimale (studenti viših godina) | Bodovi |
| ocjena\* |  |
| 2,00 – 2,49  2,50 – 2,99  3,00 – 3,49  3,50 – 3,99  4,00 – 4,29  4,30 – 4,49  4,50 – 4,69  4,70 – 4,99  5,0 | 10  15  20  25  30  35  40  45  50 |

\*ocjene pripadnika hrvatskog naroda iz inozemstva izjednačit će se po sustavu ocjenjivanja Republike Hrvatske

Članak 9.

Socijalno-materijalni status studenta, boduje se na sljedeći način, u skladu s mogućnostima i uvjetima pravnog poretka u pojedinoj državi:

|  |  |
| --- | --- |
| – za studenta kojemu su umrla oba roditelja | 60 bodova |
| – za studenta kojemu je jedan roditelj umro ili kojem se roditelj vodi kao nestali hrvatski branitelj iz Domovinskog rata ili pripadnik Hrvatskog vijeća obrane (dalje u tekstu: HVO) koji je nestao u obrani suvereniteta | 40 bodova |
| – za studenta bez odgovarajuće roditeljske skrbi (ne boduje se ako student ostvaruje bodove po kriteriju prvom i drugom ovog članka) | 40 bodova |
| – za studenta s utvrđenim oštećenjem organizma – tjelesnim oštećenjem većim od 50 % | 35 bodova |
| – za studenta s utvrđenim oštećenjem organizma – tjelesnim oštećenjem do 50 % | 20 bodova |
| – za studenta koji živi u jednoroditeljskoj obitelji  (ne boduje se ako student ostvaruje bodove po kriteriju drugom ovog članka) | 30 bodova |
| – za studenta koji je roditelj | 30 bodova |
| – za studenta koji ima oba roditelja s utvrđenim oštećenjem organizma – tjelesnim oštećenjem od 100% | 25 bodova |
| – za studenta koji ima jednog roditelja s utvrđenim oštećenjem organizma – tjelesnim oštećenjem od 100% | 15 bodova |
| – za studenta koji ima brata ili sestru s utvrđenim oštećenjem organizma – tjelesnim oštećenjem od 100% | 10 bodova |
| – za studenta koji ima roditelja hrvatskog ratnog vojnog invalida iz Domovinskog rata ili ratnog vojnog invalida HVO-a | 15 bodova |
| – za studenta koji ima roditelja hrvatskog branitelja iz Domovinskog rata ili pripadnika HVO-a (ne boduje se ako student ostvaruje bodove po prethodnom kriteriju) | 10 bodova |
| – za studenta koji studira izvan mjesta prebivališta | 10 bodova |
| – za studenta kojemu su brat ili sestra predškolske dobi ili u sustavu redovitog osnovnoškolskog, srednjoškolskog i visokog obrazovanja (za svakog brata/sestru) | 5 bodova |
| – za studenta koji mjesečno po članu kućanstva ima do 150,00 eura primanja\* | 15 bodova |
| – za studenta koji mjesečno po članu kućanstva ima od 150,01 eura do 225,00 eura primanja\* | 10 bodova |
| – za studenta koji mjesečno po članu kućanstva ima od 225,01 eura do 300,00 eura primanja\* | 5 bodova |

\*u izračun primanja po članu kućanstva ulaze ukupna oporeziva primanja/dohodak

Članak 10.

Ako dva ili više studenata ostvari jednak broj bodova, prednost pri dodjeli stipendije imat će student s više bodova ostvarenih prema socijalno-materijalnom statusu.

Ako dva ili više studenata ostvari jednak broj bodova i prema socijalno-materijalnom statusu, prednost pri dodjeli stipendije imat će student koji ima veći prosjek ocjena.

Ako i nakon primjene kriterija iz stavka 1. i stavka 2. ovog članka dva ili više studenata bude ostvarivalo jednak broj bodova, Povjerenstvo može predložiti čelniku Ureda da poveća broj stipendija.

Članak 11.

Prijave na natječaj podnose se s potpunom dokumentacijom i na način koji je definiran u natječaju.

Prijave s nepotpunom dokumentacijom ili prijave koje ne budu podnesene u roku i na način propisan natječajem, neće se razmatrati.

Dostavljena dokumentacija ne vraća se podnositelju prijave.

U svrhu razmatranja pristiglih prijava i utvrđivanja rang-liste studenata Ured prikuplja i obrađuje osobne podatke studenata te objavljuje podatke studenata propisane ovim Pravilnikom.

Privolu za prikupljanje i obradu te suglasnost za objavu osobnih podataka propisanih ovim pravilnikom, student daje podnošenjem prijave na javni natječaj.

Članak 12.

Nakon isteka roka za podnošenje prijava te razmatranja svih pristiglih prijava, Povjerenstvo na temelju kriterija natječaja utvrđuje prijedlog rang-liste studenata za svaku pojedinu kategoriju.

Prijedlog rang-liste studenata objavljuje se na mrežnim stranicama Ureda u roku od 60 dana od dana isteka roka za podnošenje prijava, a iznimno, u slučaju objektivnih okolnosti, rok se može produžiti za daljnjih 30 dana. Prijedlog rang-liste studenata sadrži sljedeće podatke: ime i prezime studenta, ime jednog roditelja, godinu rođenja studenta i ukupan broj ostvarenih bodova.

U roku od 8 dana od dana objavljivanja prijedloga rang-liste studenata, student može podnijeti pisani prigovor Uredu.

Povjerenstvo razmatra prigovore zaprimljene u roku te najkasnije u roku od 30 dana od dana isteka roka za prigovore predlaže čelniku Ureda konačnu rang-listu studenata.

ODLUKA O DODJELI STIPENDIJE

Članak 13.

Po okončanju postupka prigovora, na prijedlog Povjerenstva čelnik Ureda donosi konačnu Odluku o dodjeli stipendija studentima – pripadnicima hrvatskog naroda izvan Republike Hrvatske.

Na temelju konačne Odluke o dodjeli stipendija čelnik Ureda ili osoba koju on ovlasti i stipendist zaključuju ugovor o stipendiranju koji sadrži:

– ugovorne strane

– visinu odobrene stipendije

– naziv (javnog) visokog učilišta

– vrijeme za koje se stipendija dodjeljuje

– način i uvjete vraćanja stipendije

– druga prava i obveze ugovornih strana.

Članak 14.

Za vrijeme ostvarivanja prava na stipendiju Ureda student ne smije primati niti jednu drugu stipendiju iz Državnog proračuna Republike Hrvatske.

Članak 15.

Stipendist je dužan vratiti primljeni iznos stipendije ako:

– je pravo na stipendiju ostvario na temelju neistinitih, krivotvorenih ili nepotpunih podataka

– se utvrdi da je korisnik neke druge stipendije iz Državnog proračuna Republike Hrvatske

PRIJELAZNE I ZAVRŠNE ODREDBE

Članak 16.

Danom stupanja na snagu ovog pravilnika prestaje važiti Pravilnik o stipendiranju studenata – pripadnika hrvatskog naroda izvan Republike Hrvatske (»Narodne novine«, broj 126/17., 124/19., 138/21. i 145/23.).

Članak 17.

Ovaj pravilnik stupa na snagu prvoga dana od dana objave u »Narodnim novinama«.

Klasa: 011-05/25-01/12
 Urbroj: 537-03-02/2-25-1
 Zagreb, 1. prosinca 2025.

Državni tajnik
 Zvonko Milas, v. r.